John Arne Riise

John Arne Semundseth Riise (født 24. september 1980) er en norsk tidligere fotballspiller og fotballtrener for Toppserie-laget Avaldsnes Idrettslag. Han var fast på det norske fotballandslaget frem til han ga seg i 2013, og han er den som har spilt flest kamper for det norske herrelandslaget.
Riise spilte 234 kamper for den engelske klubben Liverpool, der han blant annet var med å vinne Mesterligafinalen i fotball for menn 2004/05 mot AC Milan. Han spilte i tillegg for Fulham og har totalt 321 kamper i Premier League, ingen norske spillere har flere. 
Han startet jobben som hovedtrener for 3.-divisjonslaget Flint Tønsberg fra 1. januar 2020, men sluttet i november 2021 da laget rykket ned til 4. divisjon. I desember 2021 ble det klart at Riise blir trener for Avaldsnes Idrettslag i Toppserien for kvinner.Riise gjester regelmessig podkasten Gode Dager med Øystein «Pølsa» Pettersen og Hans Olav «Hanso» Ingholm.
John Arne Riise er storebror til fotballspilleren Bjørn Helge Riise.


== Klubbfotball ==


=== Aalesund og Monaco ===
Riise begynte sin seniorkarriere i Aalesunds Fotballklubb, hvor han debuterte allerede som 16-åring. Sommeren 1998 dro han, mot Nils Arne Eggen og andre eksperters råd, til den franske proffklubben AS Monaco FC. Den første proffkontrakten ble til under rådgivning fra hans agent Gunnar-Martin Kjenner. Hans mor Berit Riise, var til stede. Dette viste seg å bli starten på en av Norges mest suksessrike proffkarrierer. Allerede i sin første sesong i Monaco klarte Riise å etablere seg på A-laget, og opparbeidet seg et ry som en hardtarbeidende offensiv back med et veldig godt skuddbein. Riise ble ligamester med Monaco i 1999/00-sesongen og vant den franske super-cupen i 2000/01-sesongen.


=== Liverpool ===

Sommeren 2001 ble han kjøpt opp av Liverpool FC for 4,6 millioner pund som Gerard Houlliers første kjøp for transfervinduet. Han overtok trøye nr. 6 etter Markus Babbel sommeren 2004, etter å ha benyttet trøye nr. 18 de første sesongene. Han debuterte mot FC Bayern München i en UEFA Supercup-finale 24. august 2001, der han også gjorde sitt første mål, etter pasning fra Michael Owen. I sin første sesong   mål, inklusiv et spektakulært langskudd på frispark mot Manchester United 4. november 2001, noe som gjør at Liverpool-fans synger om det den dag i dag.
I januar 2006 signerte Riise en ny kontrakt som holder ham på Anfield ut sesongen 2008/2009. I mai 2008 kom det sterke rykter, bl.a gjengitt i britiske medier om at Liverpool FC var interessert i å kjøpe italienske Andrea Dossena, og at de skulle være i forhandlinger med Udinese Calcio om et kjøp, der han angivelig skulle erstatte Riise som venstreback. Samtidig ble det også kjent i britiske media at fire andre klubber, tyske FC Schalke 04, spanske Villarreal CF og Atlético de Madrid, samt italienske Juventus, var ute etter Riise. Den britiske avisen Liverpool Echo skrev etterhvert at Riise var plassert på transferlisten.


=== Roma ===
Juni 2008 signerte John Arne Riise en fireårsavtale for den italienske toppklubben AS Roma. Overgangen kostet Roma 5 millioner euro og ga Riise en årslønn på 2,8 millioner euro. Samtidig mottok Liverpool 100 000 euro for hver sesong mellom 2009 og 2011 Roma deltok i Mesterligaen, og 75 000 euro for hver 25. kamp Riise spilte for Roma. Riise spilte sin første kamp 27. juli 2008 for Giallorossi i en treningskamp mot Steaua București som de tapte 3-1, men som Riise allikevel fikk ros for etter kampen.
Utover høsten 2008 ble andre klubber interessert i sunnmøringen og spesielt engelske Newcastle United FC, med sin manager Joe Kinnear, som etterhvert fikk avslag til tilnærmelsene i desember.I slutten av januar 2009 ble Riise skadet etter et sammenstøt med US Città di Palermos Giulio Migliaccio, som etter hvert viste seg å sette sunnmøringen på sidelinjen i flere uker med en kneskade. 21. februar var han tilbake etter skaden i en kamp mot Siena som Roma vant 1-0. Hans første mål kom 1. mars 2009, i en 3-3 kamp borte mot Jose Mourinhos Inter, der han satte inn 0-2-målet for Roma.


=== Fulham ===
I juli 2011 ble det annonsert at Riise hadde signert en treårskontrakt med Fulham FC. John Arne Riise ble dermed lagkamerat med broren Bjørn Helge Riise som kom til Fulham i 2009. Debuten for Fulham kom den 21. juli 2011 i Europaligaen.


=== APOEL ===
Riise signerte en ettårskontrakt med kypriotiske APOEL 1. september 2014 med opsjon om en ytterligere sesong.
Han spilte fulle 90 minutter i sin kampdebut 20. september 2014, og hadde to målgivende pasninger i APOELs 3-1 seier på bortebane mot Ayia Napa.
Hans første mål for APOEL kom den 11. januar 2015 mot AEL Limassol.Riise var med på å både vinne den kypriotiske cupen og å sikre APOELs tredje seriemesterskap på rad i den kypriotiske ligaen.
Dagen etter at The Double var sikret, annonserte klubben at kontrakten med Riise var gjensidig avsluttet.


=== Dehli Dynamos ===
Den 24. august 2015 kunne Delhi Dynamos bekrefte at Riise hadde signert for klubben for 2015-sesongen. Grunnet mistrivsel avbrøt han denne kontrakten i januar 2016, etter fem måneder i denne klubben.


=== Tilbake til Aalesund ===
Han signerte en ettårsavtale med Aalesund i mars 2016, men valgte å bryte kontrakten med umiddelbar virkning i juni 2016, og varslet at han også la opp som fotballspiller.


=== Chennaiyin ===
I august 2016 ble det kjent at Riise gjorde comeback, etter å ha signert en avtale med den indiske klubben Chennaiyin FC, som holder til i Chennai (tidligere Madras) på Koromandelkysten sørøst i India. Klubben ble etablert i 2014, og vant sluttspillet i Indisk Super League i 2015.


== Landslagsspill ==
Han debuterte på det norske A-landslaget i januar 2000, og fikk sin landskamp nr. 50 på Ullevaal Stadion i VM-kvalifiseringskamp mot Tsjekkia 12. november 2005. Hans første landslagsmål kom 23. februar 2000 i en vennskapskamp mot Tyrkia. I kvalifiseringen til VM i 2010, scoret han 3 mål på 3 kamper. Alle var på frispark.
I kampen mot Hellas 15. august 2012 tangerte han Thorbjørn Svenssens rekord med 104 kamper med flagget på brystet. I kampen mot Island 7. september 2012 spilte han sin 105. landskamp og overtok rekorden alene.
10. august 2011 fikk også Riise overta kapteinsbindet for landslaget midlertidig grunnet skadefraværet til Brede Hangeland.
Riise varslet i en pressemelding 6. mai 2013 at han umiddelbart trakk seg fra videre landslagsspill for å bedre mulighetene for å oppfylle sin målsetting om å forlenge klubbkarrieren med 4-5 år.


== Meritter ==


=== Monaco ===
Ligamester 1999-2000
Fransk Super Cup: 2000-01


=== Liverpool ===
Ligacupen: 2002-03.
Mesterligaen: 2004-05.
UEFA Super Cup: 2001, 2005
FA-cupen: 2006
Community Shield: 2001, 2006


=== Personlige utmerkelser ===
John Arne Riise fikk Gullklokka i 2003.
Kniksen-prisen, årets Kniksen 2006.


== Annet ==
I 2005 dukket Riise opp i Hos Martin som seg selv, i episoden «VIP».
I 2018 forlenget Riise kontrakten med to nye år i spillselskapet Betsson.John Arne Riise er skilt to ganger.


== Bibliografi ==
I 2009 debuterte han som forfatter med boken Fortellingen om Liverpool. Boken er skrevet sammen med Lars Lenth.

Jens M. Johansson og John Arne Riise Fordeler og ulemper ved å være John Arne Riise - en biografi Fym 2017 ISBN 9788293516170


== Se også ==
Liste over norske idrettspersoner på sokkel


== Referanser ==


== Eksterne lenker ==
(en) John Arne Riise – FIFA 
(en) John Arne Riise – UEFA 
(fr) John Arne Riise – Ligue de Football Professionnel 
(fr) John Arne Riise – LÉquipe 
(en) John Arne Riise – Transfermarkt 
(en) John Arne Riise – Transfermarkt (manager) 
(en) John Arne Riise – national-football-teams.com 
(en) John Arne Riise – WorldFootball.net 
(en) John Arne Riise – Soccerbase.com 
(en) John Arne Riise – FootballDatabase.eu 
(no) John Arne Riises egen blogg
(no) Liverpool.no om Riise
(no) Intervju med Roma Channel. Asroma.no
(no) Landslagsstatistikk på fotball.no
(no) John Arne Riise fotballskole
(en) John Arne Riise – på LFChistory.net
(en) Profil hos Delhi Dynamos
(en) John Arne Riise på Internet Movie Database 
(en) John Arne Riise hos The Movie Database  Wikiquote: John Arne Riise – sitater